Un cetăţean turc, în vârstă de 41 de ani, care a încercat să intre în România, prin PTF Giurgiu, la volanul unui camion frigorific ce transporta apă din Georgia pentru Lituania, a primit interdicţia de a intra în România pentru o perioadă de cinci ani după ce în camionul acestuia poliţiştii de frontieră giurgiuveni au depistat, ascunşi, 13 cetăţeni sirieni, potrivit news.ro.
"În Punctul de Trecere a Frontierei Giurgiu s-a prezentat pentru a intra în ţară, un cetăţean turc, în vârstă de 41 de ani, aflat la volanul unui autocamion, tip frigorific. Şoferul transporta apă din Georgia pentru Lituania. În baza analizei de risc, poliţiştii de frontieră au procedat la desigilarea compartimentului de marfă al autocamionului, ocazie cu care au descoperit ascunse nouă persoane de sex masculin şi patru persoane de sex feminin. În cadrul cercetărilor, poliţiştii de frontieră au efectuat controlul corporal asupra persoanelor, dar nu au fost descoperite documente care să ateste identitatea acestora, aceştia declarând că sunt cetăţeni sirieni', se arată într-un comunicat de presă, emis miercuri, de ITPF Giurgiu.
Având în vedere aspectele constatate, faţă de şoferul turc a fost instituită măsura de nepermitere a intrării pe teritoriul României pentru o perioadă de cinci ani, iar acesta, autocamionul şi persoanele descoperite au fost preluaţi de către reprezentaţii Poliţiei de Frontieră Bulgare, în vederea continuării cercetărilor şi dispuneri măsurilor legale ce se impun.